b'\n_START_ARTICLE_\nWimbledonin tennisturnaus 2011\n_START_SECTION_\nPoisj\xc3\xa4\xc3\xa4nnit\n_START_PARAGRAPH_\nKaksi kertaa Yhdysvaltain avoimet voittanut Kim Clijsters joutui j\xc3\xa4\xc3\xa4m\xc3\xa4\xc3\xa4n pois turnauksesta jalkavamman vuoksi. H\xc3\xa4n olisi ollut muuten turnauksessa toiseksi sijoitettu. Alisa Kleibanova j\xc3\xa4tti turnauksen v\xc3\xa4liin sairauden vuoksi.\n_START_SECTION_\nTapahtumia\n_START_PARAGRAPH_\nEnsimm\xc3\xa4isen kierroksen ottelupareja arvottaessa John Isner ja Nicolas Mahut arvottiin viime vuoden tapaan toisiaan vastaan. Viime vuonna he pelasivat kaikkien aikojen pisimm\xc3\xa4n tennisottelun, jonka Isner voitti. My\xc3\xb6s t\xc3\xa4ll\xc3\xa4 kertaa Isner oli vahvempi, kun h\xc3\xa4i vei voiton suoraan kolmessa er\xc3\xa4ss\xc3\xa4. Miesten puolella kolmannen kierroksen suurimmasta yll\xc3\xa4tyksest\xc3\xa4 vastasi maailmanlistan sijalla 158 oleva Australian 18-vuotias Bernard Tomic, joka voitti suoraan kolmessa er\xc3\xa4ss\xc3\xa4 Ruotsin viidenneksi sijoitetun Robin S\xc3\xb6derlingin. Turnauksen j\xc3\xa4lkeen julkaistavalla maailmanlistalla Tomic nousee Australian ykk\xc3\xb6spelaajaksi Lleyton Hewittin ohi. Roger Federer h\xc3\xa4visi edellisen vuoden tapaan puoliv\xc3\xa4lier\xc3\xa4ottelunsa, t\xc3\xa4ll\xc3\xa4 kertaa Jo-Wilfried Tsongalle, joka voitti viisier\xc3\xa4isen ottelun. Novak \xc4\x90okovi\xc4\x87 selviytyi ensimm\xc3\xa4isen kerran urallaan Wimbledonin loppuotteluun, ja varmisti n\xc3\xa4in nousunsa maailmanlistan ykk\xc3\xb6seksi._NEWLINE_Venus ja Serena Williams tekiv\xc3\xa4t loukkaantumisten j\xc3\xa4lkeen paluun kilpakentille juuri ennen Wimbledonia. Viime vuoden mestari Serena oli l\xc3\xa4hes vuoden mittaisella kilpailutauolla. Ranskan avoimet voittanut kolmanneksi sijoitettu Li Na h\xc3\xa4visi toisella kierroksella Sabine Lisickille. Turnauksessa toiseksi sijoitettu Vera Zvonarjova putosi jatkosta kolmannella kierroksella h\xc3\xa4vitty\xc3\xa4\xc3\xa4n 32:nneksi sijoitetulle Tsvetana Pironkovalle. Nelj\xc3\xa4nnell\xc3\xa4 kierroksella jatkosta putosivat molemmat Williamsit. Venus h\xc3\xa4visi Pironkovalle ja Serena Marion Bartolille. Ykk\xc3\xb6seksi sijoitettu Caroline Wozniacki h\xc3\xa4visi nelj\xc3\xa4nnell\xc3\xa4 kierroksella Dominika Cibulkov\xc3\xa1lle.'